User:SEKOLAH MENENGAH KEBANGSAAN PAYA RUMPUT

SEKOLAH MENENGAH KEBANGSAAN PAYA RUMPUT

Latar Belakang Sekolah
Pembinaan Sekolah Menengah Kebangsaan Paya Rumput bermula pada Oktober 2010 dengan cadangan nama asalnya Sekolah Menengah Kebangsaan Bertam. Sekolah ini dibina di atas tapak seluas 25 ekar atau 9.71 hektar tanah bekas estet getah yang terletak di dalam Mukim Paya Rumput, Melaka dan pentadbiran tempatan adalah di bawah pentadbiran daerah Melaka Tengah.

Kewujudan sekolah ini adalah hasil usaha Yang Berhormat Dato' Tahir bin Haji Hassan, Ahli Dewan Undangan Negeri Kawasan Paya Rumput sebagai pelobi asal. Tujuannya ialah untuk kemudahan masyarakat sekitar yang semakin meningkat selari dengan peningkatan pembangunan negeri Melaka amnya dan pembangunan pendidikan Malaysia khasnya. Pembinaan sekolah yang indah dan lengkap dengan prasarana di atas bukit ini menelan kos sebanyak 25 juta ringgit Malaysia di bawah peruntukan Rancangaan Malaysia ke -10.

Sejak awal sekolah ini dibina, sekolah ini dikenali sebagai SMK Bertam. Namun atas permintaan penduduk sekitar dan kehendak YB Dato’ Tahir ‘ nama SMK Bertam telah ditukar kepada SMK Paya Rumput pada 01 September 2012. Oleh itu, nama SMK Bertam hanyalah nama yang terpahat di dalam lukisan pelan sekolah ini sahaja.

Operasi awal SMK Paya Rumput telah dimulakan dengan hanya tiga orang Pegawai Perkhidmatan Pendidikan iaitu Datin Wira Hajah Hamidah bte Hj. Hassan, selaku Tuan Pengetua, En. Japar bin Hashim selaku Guru Kanan Pentadbiran dan En. Abd. Ghafar bin Md. Ali selaku Guru Kanan Hal Ehwal Murid. Mereka bertugas di sekolah ini tanpa bantuan daripada staf sokongan.

PEMBUKAAN SEKOLAH
Pada 11 September 2012, satu Mesyuarat Pra-Pembukaan SMK Paya Rumput telah diadakan di Bilik Gerakan SMK Paya Rumput. Mesyuarat ini telah dipengerusikan oleh En. Abdul Mutalib bin Osman selaku Timbalan Pengarah Pelajaran Negeri Melaka. Dalam mesyuarat inilah Tuan Timbalan Pengarah JPM telah menyerahkan surat perlantikan dan arahan pertukaran tempat bertugas kepada 15 orang lagi guru di sekitar negeri Melaka. Ini menjadikan jumlah keseluruhan guru yang bertugas di SMK Paya Rumput seramai 18 orang.

Pada 18 September 2012, SMK Paya Rumput telah mengadakan Majlis Pra-Pembukaan yang disempurnakan oleh Yang Berhormat Dato' Gan Tian Loo, Ahli Dewan Undangan Negeri kawasan Duyung merangkap Pengerusi Jawatankuasa Negeri Pelajaran, Belia & Sukan. Turut hadir di dalam majlis tersebut ialah Yang Berhormat, Datuk Abdul Rahaman bin Abdul Karim, Timbalan Jawatankuasa Negeri Pelajaran, Belia & Sukan, Yang Berbahagia, Tn Hj Kasim Bin Mohamad, Pengarah Pelajaran Negeri Melaka dan Yang Berusaha En.Abdul Mutalib bin Osman Timbalan Pengarah Pelajaran Negeri Melaka. Pada hari pra-pembukaan sekolah ini juga menyaksikan seramai 240 orang murid mendaftar secara rasmi sebagai murid SMK Paya Rumput. Sebanyak 14 buah bilik darjah telah dibuka dan beroperasi sepenuhnya pada 18 September 2012.

SMK Paya Rumput merupakan sebuah sekolah yang dilengkapi dengan kemudahan prasarana pendidikan. Terdiri daripada empat buah blok bangunan yang setiap satunya mempunyai empat aras. Sekolah ini mula beroperasi dengan kemudahan seperti pejabat, bilik darjah, perpustakaan, makmal sains, makmal komputer, bengkel kemahiran hidup, makmal bahasa, bilik guru, surau, bilik muzik, bilik matematik dan sains, bilik geografi, bilik warisan, bilik PBS, stor sukan, bilik gerakan, bilik fail, bilik boss, klinik sekolah, kantin, koperasi, bilik persalinan dan padang (bolasepak, bola keranjang, badminton dan takraw).

Menginjak masa, kini SMK Paya Rumput seusianya mengorak langkah sedikit demi sedikit mula mencipta identiti sendiri sesuai dengan acuan masyarakat setempat dalam pengisian aspirasi negara ke arah pendidikan bertaraf global. Semoga sekolah ini berjaya mencipta kecemerlangan demi kecemerlangan dan mampu melahirkan ramai modal insan yang dapat berbakti untuk membangunkan Malaysia. Menjelang 11 September 2016 maka genaplah empat tahun usia Sekolah Menegah Kebangsaan Paya Rumput.